ประกาศคณะกรรมการส่งเสริมการพัฒนาฝีมือแรงงาน

เรื่อง กำหนดวงเงินกู้ยืมและการชำระเงินคืนกองทุนพัฒนาฝีมือแรงงาน [[1]](#footnote-1)

อาศัยอำนาจตามความในมาตรา ๒๘ และมาตรา ๓๙ (๓) แห่งพระราชบัญญัติส่งเสริม
การพัฒนาฝีมือแรงงาน พ.ศ. ๒๕๔๕ ซึ่งแก้ไขเพิ่มเติมโดยพระราชบัญญัติส่งเสริมการพัฒนาฝีมือแรงงาน (ฉบับที่ ๒) พ.ศ. ๒๕๕๗ ประกอบกับข้อ ๑๒ ข้อ ๑๓ ข้อ ๑๗ (๓) ข้อ ๒๑ และข้อ ๒๒ แห่งระเบียบคณะกรรมการส่งเสริมการพัฒนาฝีมือแรงงาน ว่าด้วยการให้กู้ยืมเงินกองทุนพัฒนาฝีมือแรงงาน พ.ศ. ๒๕๕๑ และที่แก้ไขเพิ่มเติม คณะกรรมการส่งเสริมการพัฒนาฝีมือแรงงานจึงออกประกาศไว้ ดังต่อไปนี้

ข้อ ๑  ให้ยกเลิกประกาศคณะกรรมการส่งเสริมการพัฒนาฝีมือแรงงาน เรื่อง กำหนดวงเงินกู้ยืมและการชำระเงินคืนกองทุนพัฒนาฝีมือแรงงาน ลงวันที่ ๒๕ มิถุนายน พ.ศ. ๒๕๕๘

ข้อ ๒  การให้กู้ยืมเงินกองทุนพัฒนาฝีมือแรงงาน

๒.๑ กรณีผู้รับการฝึก วงเงินกู้ยืมให้อยู่ภายใต้หลักเกณฑ์และเงื่อนไขดังนี้

๒.๑.๑ การฝึกอบรมฝีมือแรงงานที่มีระยะเวลา ไม่เกินสามเดือน วงเงินกู้ยืมค่าใช้จ่าย
ที่จำเป็นในการครองชีพระหว่างการฝึกอบรม ไม่เกินสี่หมื่นห้าร้อยบาท

๒.๑.๒ การฝึกอบรมฝีมือแรงงานที่มีระยะเวลา มากกว่าสามเดือน แต่ไม่เกินหกเดือน วงเงินกู้ยืมค่าใช้จ่ายที่จำเป็นในการครองชีพระหว่างการฝึกอบรม ไม่เกินแปดหมื่นหนึ่งพันบาท

๒.๑.๓ การฝึกอบรมฝีมือแรงงานที่มีระยะเวลามากกว่าหกเดือน แต่ไม่เกินเก้าเดือน วงเงินกู้ยืมค่าใช้จ่ายที่จำเป็นในการครองชีพระหว่างการฝึกอบรม ไม่เกินหนึ่งแสนสองหมื่นหนึ่งพันห้าร้อยบาท

๒.๑.๔ การฝึกอบรมฝีมือแรงงานที่มีระยะเวลา มากกว่าเก้าเดือนขึ้นไป วงเงินกู้ยืมค่าใช้จ่ายที่จำเป็นในการครองชีพระหว่างการฝึกอบรม ไม่เกินหนึ่งแสนหกหมื่นสองพันบาท

ค่าใช้จ่ายที่จำเป็นในการครองชีพระหว่างการฝึกอบรม ประกอบด้วย

(๑) ค่าอาหาร และค่าเดินทาง ให้กู้เท่าที่จ่ายจริงแต่ไม่เกินเก้าพันบาทต่อเดือน

(๒) ค่าที่พัก ให้กู้เท่าที่จ่ายจริงแต่ไม่เกินสี่พันห้าร้อยบาทต่อเดือน

๒.๒ กรณีผู้ดำเนินการฝึก กู้ยืมเพื่อเป็นค่าใช้จ่ายในการดำเนินการฝึกอบรมฝีมือแรงงาน
ตามพระราชบัญญัติส่งเสริมการพัฒนาฝีมือแรงงาน พ.ศ. ๒๕๔๕ ให้กู้ยืมได้ไม่เกินวงเงินหนึ่งล้านบาทต่อครั้งโดยพิจารณาจากหลักสูตร ระยะเวลาการฝึก จำนวนผู้เข้ารับการฝึก และค่าใช้จ่ายที่จำเป็นในการฝึกอบรม
เป็นต้น

๒.๓ กรณีผู้ดำเนินการทดสอบมาตรฐานฝีมือแรงงาน กู้ยืมเพื่อเป็นค่าใช้จ่ายในการดำเนินการทดสอบมาตรฐานฝีมือแรงงานตามพระราชบัญญัติส่งเสริมการพัฒนาฝีมือแรงงาน พ.ศ. ๒๕๔๕ ให้กู้ยืมได้ไม่เกินวงเงินหนึ่งล้านบาทต่อครั้ง โดยพิจารณาจากสาขาอาชีพ จำนวนผู้เข้ารับการทดสอบ ค่าตอบแทน
ผู้ทดสอบ ค่าวัสดุ และค่าใช้จ่ายที่จำเป็นในการทดสอบ เป็นต้น

๒.๔ กรณีผู้ประกอบกิจการ วงเงินกู้ยืมให้อยู่ภายใต้หลักเกณฑ์และเงื่อนไขดังนี้

๒.๔.๑ กรณีเป็นผู้ดำเนินการฝึกอบรมฝีมือแรงงาน วงเงินกู้ยืม ให้ใช้เงื่อนไขเช่นเดียวกับกรณีผู้ดำเนินการฝึก

๒.๔.๒ การส่งลูกจ้างเข้ารับการทดสอบมาตรฐานฝีมือแรงงาน วงเงินกู้ยืมให้ใช้เงื่อนไขเช่นเดียวกับกรณีผู้ดำเนินการทดสอบมาตรฐานฝีมือแรงงาน

ข้อ ๓  ให้ผู้กู้ยืมกรณีผู้รับการฝึกต้องชำระหนี้เงินกู้ยืมพร้อมดอกเบี้ยร้อยละหนึ่งต่อปี
คืนกองทุนภายหลังจากเสร็จสิ้นการฝึกแล้วสามสิบวัน โดยชำระเงินกู้ยืมคืนกองทุนเป็นรายเดือนไม่เกินวันที่ห้าของเดือนถัดไปดังนี้

๓.๑ การฝึกอบรมฝีมือแรงงานที่มีระยะเวลา ไม่เกินสามเดือน วงเงินกู้ยืมไม่เกินสี่หมื่นห้าร้อยบาท ให้ชำระหนี้เงินกู้ยืมพร้อมดอกเบี้ยร้อยละหนึ่งต่อปี ให้เสร็จสิ้นภายในระยะเวลาไม่เกินสิบสองเดือน

๓.๒ การฝึกอบรมฝีมือแรงงานที่มีระยะเวลา มากกว่าสามเดือน แต่ไม่เกินหกเดือน วงเงินกู้ยืมไม่เกินแปดหมื่นหนึ่งพันบาท ให้ชำระหนี้เงินกู้ยืมพร้อมดอกเบี้ยร้อยละหนึ่งต่อปี ให้เสร็จสิ้นภายในระยะเวลาไม่เกินยี่สิบสี่เดือน

๓.๓ การฝึกอบรมฝีมือแรงงานที่มีระยะเวลา มากกว่าหกเดือน แต่ไม่เกินเก้าเดือน วงเงินกู้ยืมไม่เกินหนึ่งแสนสองหมื่นหนึ่งพันห้าร้อยบาท ให้ชำระหนี้เงินกู้ยืมพร้อมดอกเบี้ยร้อยละหนึ่งต่อปี ให้เสร็จสิ้นภายในระยะเวลาไม่เกินสามสิบหกเดือน

๓.๔ การฝึกอบรมฝีมือแรงงานที่มีระยะเวลา มากกว่าเก้าเดือนขึ้นไป วงเงินกู้ยืมไม่เกินหนึ่งแสนหกหมื่นสองพันบาท ให้ชำระหนี้เงินกู้ยืมพร้อมดอกเบี้ยร้อยละหนึ่งต่อปี ให้เสร็จสิ้นภายในระยะเวลา
ไม่เกินสี่สิบแปดเดือน

ข้อ ๔  ให้ผู้กู้ยืมกรณีผู้ดำเนินการฝึก ผู้ดำเนินการทดสอบมาตรฐานฝีมือแรงงานและ
ผู้ประกอบกิจการ ต้องชำระหนี้เงินกู้ยืมพร้อมดอกเบี้ยร้อยละสามต่อปี คืนกองทุนนับแต่วันลงนามในสัญญาตามแบบที่กรมพัฒนาฝีมือแรงงานกำหนด และได้รับเช็คแล้ว โดยชำระเงินกู้ยืมคืนกองทุนเป็นรายเดือน ไม่เกินวันที่ห้าของเดือนถัดไป และชำระให้เสร็จสิ้นภายในระยะเวลาไม่เกินสิบสองเดือน

ประกาศ ณ วันที่ ๑๓ กรกฎาคม พ.ศ. ๒๕๕๙

หม่อมหลวงปุณฑริก  สมิติ

ปลัดกระทรวงแรงงาน

ประธานกรรมการส่งเสริมการพัฒนาฝีมือแรงงาน

ประกาศคณะกรรมการส่งเสริมการพัฒนาฝีมือแรงงาน เรื่อง กำหนดวงเงินกู้ยืมและการชำระเงินคืนกองทุนพัฒนาฝีมือแรงงาน (ฉบับที่ ๒) [[2]](#footnote-2)

ข้อ ๑  กำหนดอัตราดอกเบี้ยตามความในข้อ ๔ ของประกาศคณะกรรมการส่งเสริม
การพัฒนาฝีมือแรงงาน เรื่อง กำหนดวงเงินกู้ยืมและการชำระเงินคืนกองทุนพัฒนาฝีมือแรงงาน ลงวันที่
๑๓ กรกฎาคม พ.ศ. ๒๕๕๙ เป็นอัตราร้อยละศูนย์ต่อปี

ข้อ ๒  ประกาศนี้ให้มีผลใช้บังคับกับสัญญากู้ยืมเงินกองทุนพัฒนาฝีมือแรงงานที่ทำขึ้นภายในหกเดือน นับแต่วันที่ประกาศมีผลใช้บังคับ

1. ราชกิจจานุเบกษา เล่ม ๑๓๓/ตอนพิเศษ ๑๙๒ ง/หน้า ๑๘/๓๐ สิงหาคม ๒๕๕๙ [↑](#footnote-ref-1)
2. ราชกิจจานุเบกษา เล่ม ๑๓๓/ตอนพิเศษ ๑๙๒ ง/หน้า ๒๐/๓๐ สิงหาคม ๒๕๕๙ [↑](#footnote-ref-2)